Zápis z 11. stretnutia tímu č. 8

**Dátum**: 10.12.2014

**Miestnosť:** Jobsovo softvérové štúdio (lab 1.31) (FIIT-STU)

**Prítomní**:

Pedagóg : Ing. Ivan Kapustík

Členovia tímu: Bc. Peter Filípek, Bc. Metod Rybár, Bc. Michal Segeč,

 Bc. Juraj Šimek, Bc. Martin Vrabec, Bc. Miroslav Wolf

**Stretnutie viedol:** Ing. Ivan Kapustík

**Zápis:** Bc. Peter Filípek

**Zvolený nasledovný zapisovateľ:** Bc. Juraj Šimek

Téma stretnutia

 Zhodnotenie splnenia úloh na konci piateho šprintu, vyhodnotenie šprintu a jeho uzavretie.

Vyhodnotenie úloh z predchádzajúceho stretnutia

|  |  |  |  |  |
| --- | --- | --- | --- | --- |
| **Číslo úlohy** | **Zhrnutie úlohy** | **Riešiteľ** | **Zodpovedný** | **Stav úlohy** |
| ROBOCUPTP-130 | Úprava dokumentácie pre odovzdávanie | Všetci okrem Martina | Miroslav Wolf | Splnené |
| ROBOCUPTP-137 | Oprava testov v Bamboo | Michal Segeč | Michal Segeč | Splnené |
| ROBOCUPTP-138 | Nahranie media wiki na server | Peter Filípek, Martin Vrabec | Martin Vrabec | Splnené |
| ROBOCUPTP-141 | Úprava Settings | Juraj Šimek | Juraj Šimek | Splnené |

Na poslednom oficiálnom stretnutí zimného semestra 2014 sme prebrali jednotlivé úlohy za posledný skrátený jednotýždňový šprint, na záver sa diskutovalo o odovzdávaní druhého kontrolného bodu a pár ďalších drobnostiach týkajúcich sa RoboCupu.

Najprv sa diskutovalo o odovzdávaní dokumentácie a veciach, ktoré treba mat pripravené na odovzdávanie. Dokumentácia k riadeniu bola už hotová a aj vytlačená vzhľadom na fakt, že bola potrebná na utorňajšiu prezentáciu tímu v rámci predmetu MIS. Dostali sme k nej aj spätnú väzbu s tým, že dokumentácia obsahuje všetko potrebné ale niektoré časti sú nesprávne zaradené. Výhrada bola najmä na retrospektívu šprintu, kde okrem potrebných vecí ako zhodnotenie šprintu a exportov z Jiri sme pridávali aj úlohy, ktoré sa vykonali počas šprintu a popis ich priebehu. Ďalším nedostatkom dokumentácie bolo údajné nesprávne zakomponovanie metodík. Čo sa týka retrospektív k šprintom, bolo nám doporučené pozrieť sa na retrospektívy tímu č. 12, ktorý bol za ne pochválený, ale len retrospektívy šprintov, ostatné časti majú aj v ich prípade nedostatky.

Čo sa týka dokumentácie riadenia, tak všetci členovia tímu dokončili potrebné dokumentácie k úlohám, ktoré vykonali počas tohto semestra. Jedine dokumentácia k úlohe implementovania ZMP ešte nebola dokončená z dôvodu skoršieho konania stretnutia. (Zápisnicu píšem deň po stretnutí a dokumentácia k ZMP je už hotová)

Dohodlo sa aj tlačenie dokumentácie k inžinierskemu dielu, ktorú vytlačí Miroslav Wolf v priebehu 11.12.2014 a Michal Segeč následne odovzdá obe vytlačené dokumentácie. (Zápisnicu píšem deň po stretnutí a dokumentácie sú už vytlačené a má ich Michal Segeč)

K dokumentáciám bol pridaný aj preberací protokol.

Pri oddeľovaní testov v rámci úlohy v predošlom šprinte došlo k znefunkčneniu automatického testovania cez Bamboo. Tento problém bol opravený. Problém nastal s premiestnením testov do iných priečinkov a bolo nutné pri testovaní nastaviť nové cesty k jednotlivým testom. K úlohe bola vytvorená aj príslušná dokumentácia.

MediaWiki bola nahraná na server a aktuálne je dostupná na adrese: <http://labss2.fiit.stuba.sk/TeamProject/2014/team08is-si/wiki/>

Pri nahrávaní MediaWiki nastali očakávané problémy, ktoré sú bližšie popísané v dokumentácii k danej úlohe. Prebehlo aj testovanie MediaWiki a jej funkcií. Problém bol pri vytváraní príspevkov, tento problém sa podarilo odstrániť vytvorením používateľa priamo v databáze. Odhalila sa aj nefunkčnosť niektorých odkazov, väčšina však odkazuje na dokumenty, ktoré už neexistujú. V prípade že dokumenty existujú ale pod iným odkazom, tak boli opravené. Vzhľadom na rozsah MediaWiki neboli skontrolované ešte všetky stránky a môže ešte obsahovať chyby. MediaWiki aktuálne obsahuje len informácie od predošlých tímov, nové informácie od nášho tímu budú pribúdať najmä počas letného semestra. K úlohe bola vytvorená aj príslušná dokumentácia.

Úprava Settings bola prerobená na načítavanie zo súborov. Touto zmenou sa odstránilo približne 500 riadkov kódu a funkcionalita zostala plne zachovaná, navyše bola rozšírená o načítavanie zo súborov. K úlohe bola vytvorená aj príslušná dokumentácia.

Na záver sa spomenulo aj to, že sa nám podarilo získať vykompilované zdrojové kódy hráča zahraničného tímu The Austin Villa. Toto nám umožní lepšie porovnanie s našim hráčom, prípadne lepšie testovanie niektorých nedostatkov nášho hráča. Spomenulo sa aj to, že niektorí študenti využívajú tohto hráča pri tvorbe brankára, kde hráč tímu The Austin Villa útočí a náš vytvorený brankár bráni streleniu gólu.